
КОНСУЛТАЦИОНЕН ДОКУМЕНТ
за изготвяне на законодателство за изпълнение на мерките, произтичащи от Регламент № 2023/2854 на Европейския парламент и на Съвета от 13 декември 2023 година относно хармонизирани правила за справедлив достъп до данни и за тяхното използване и за изменение на Регламент 2017/2394 и Директива 2020/1828 (Акт за данните)



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Министърът на електронното управление организира обществена консултация по реда на глава втора, раздел V от Наредбата за обхвата и методологията за извършване на оценка на въздействието на концепция изготвяне на законодателство за изпълнение на мерките, произтичащи от Регламент № 2023/2854 на Европейския парламент и на Съвета от 13 декември 2023 година относно хармонизирани правила за справедлив достъп до данни и за тяхното използване и за изменение на Регламент 2017/2394 и Директива 2020/1828 (Акт за данните)[footnoteRef:1]. [1:  OВ L, 2023/2854, 22.12.2023, ELI: http://data.europa.eu/eli/reg/2023/2854/oj ] 

През последните години цифровите технологии преобразуваха икономиката и обществото, като засегнаха всички действащи сектори, както и всекидневния живот на всички европейци. Те оказаха трансформиращо въздействие върху всички икономически сектори. Обемът на произведените в света данни нараства бързо от 33 зетабайта през 2018 г. на прогнозните 175 зетабайта през 2025 г.[footnoteRef:2] [2:  IDC 2018 г. ] 

Разпространението на продукти, свързани с интернет, увеличи обема и потенциалната стойност на данните за потребителите, предприятията и обществото. Висококачествените и оперативно съвместими данни от различни области повишават конкурентоспособността и иновациите и гарантират устойчив икономически растеж. Едни и същи данни могат да се използват, включително многократно, за различни цели и в неограничена степен, без да се губи качеството или количеството им. 
Пречките пред споделянето на данни възпрепятстват оптималното разпределение на данните в полза на обществото и тяхното отстраняване е съществена крачка към създаване на единен европейски пазар на данни. Тези пречки включват несигурността относно правата и задълженията във връзка с данните, разходите за сключване на договори и прилагане на технически интерфейси, високото ниво на разпокъсаност на информацията в силозите за данни, лошото управление на метаданните, липсата на стандарти за семантична и техническа оперативна съвместимост, пречките пред достъпа до данни, липса на общи практики за споделяне на данни и злоупотребата с дисбаланси в договорите по отношение на достъпа и използването на данни.[footnoteRef:3]  [3:  Рецитал 2 от Регламент 2023 /2854] 

Изготвеният от службите на Комисията Доклад за оценка на въздействието[footnoteRef:4] към предложението за Регламент идентифицира следните проблемни области и съответно области на интервенция: [4:  SWD(2022) 34 final), Commission staff working document, Impact Assessment Report Accompanying the document, Proposal for a Regulation of the European Parliament and of the Council on harmonised rules on fair access to and use of data, (Data Act)] 

· Използването на стойността на данните, създавани от продуктите и услугите, свързани с развитието на Интернет на нещата/предметите (Internet of Things);
· Ограничения при споделяне на данни между предприятията и с това ограничаване на използването на данни;
· Ограничени възможности за достъп на публичните институции до данни в частния сектор при извънредни обстоятелства;
· Неравноправни клаузи в договори между предприятия, свързани с достъпа до данни и тяхното използване;
· Бариери при смяната да доставчика на услуги за обработка на данни;
· Незаконен международен достъп на органи на публичната власт до нелични данни и незаконосъобразно прехвърляне на нелични данни на такива органи
· Оперативна съвместимост между данните по сектори и междусектори. 
Хармонизирането на правилата за достъпа и споделянето на данни се очаква да осигурят справедливост при разпределението на получената от данните стойност между участниците в основаната на данни икономика и да се укрепят справедливият достъп до данните и тяхното използване с цел да се допринесе за изграждането на истински вътрешен пазар за данни. Регламент 2023/2854 (АД), приет на 13.12.2023 г. е предназначен да подобри основаната на данни икономика на ЕС и да насърчи конкурентен пазар на данни, като ги направи (по-специално промишлените данни) по-достъпни и използваеми, насърчи основаните на данни иновации и увеличи наличността на данни. 
Базови постулати на регламента са:
АД допълва и не засяга правото на Съюза в областта на защитата на личните данни и неприкосновеността на личния живот. При всяко обработване на лични данни съгласно Регламента следва да се спазва правото на Съюза в областта на защитата на данните, включително изискването за валидно правно основание за обработване съгласно член 6 от Регламент (ЕС) 2016/679. 
АД допълва и не засяга правото на Съюза, което има за цел да насърчава интересите на потребителите и да гарантира високо равнище на защита на потребителите и да защитава тяхното здраве, безопасност и икономически интереси, и по-специално директиви 93/13/ЕИО, 2005/29/ЕО и 2011/83/ЕС.
АД установява хармонизирани правила за:
предоставянето на данни от свързан продукт и от свързана услуга на ползвателя на свързания продукт или свързана услуга;
предоставянето на данни от държателите на данни на получателите на данни;
предоставянето на данни от държателите на данни на органите от публичния сектор, на Комисията, Европейската централна банка и органите на Съюза, когато е налице извънредна необходимост от тези данни, за изпълнението на конкретна задача от обществен интерес;
улесняването на смяната на услуги за обработка на данни;
въвеждането на предпазни мерки срещу незаконен достъп на трети страни до нелични данни; и
разработването на стандарти за оперативна съвместимост на данните, до които ще бъде осъществяван достъп и които ще се прехвърлят и използват.
Регламентът обхваща лични и нелични данни, включително следните видове данни в следните случаи:
[bookmark: _Hlk184036562]глава II се прилага за данни, отнасящи се до функционирането, използването и средата на свързани продукти и свързани услуги;
глава III се прилага за всички данни от частния сектор, които са предмет на законово установени задължения за споделяне на данни;
глава IV се прилага за всички данни от частния сектор, до които е осъществен достъп и които се използват въз основа на договор между предприятия; 
глава V се прилага за всички данни от частния сектор с акцент върху нелични данни; 
[bookmark: _Hlk184215996]глава VI се прилага за всички данни и услуги, обработвани от доставчици на услуги за обработка на данни; 
глава VII се прилага за всички нелични данни, съхранявани в Съюза.
Регламентът борави с основни понятия, дефинирани в чл.1, измежду тях:
	„свързан продукт“ (connected product) означава вещ, която придобива, генерира или събира данни, отнасящи се до нейното използване или нейната среда, и която е в състояние да предава данни от продукта чрез електронна съобщителна услуга, физическа връзка или достъп от самото устройство, и чиято основна функция не е съхраняването, обработката или предаването на данни от името на друго лице, различно от ползвателя;
	„свързана услуга“ (related service) означава цифрова услуга, различна от електронна съобщителна услуга, включително софтуер, която е свързана с продукта към момента на покупката, вземането под наем или закупуването на лизинг по такъв начин, че липсата ѝ би попречила на свързания продукт да изпълнява една или повече от своите функции, или която впоследствие е свързана с продукта от производителя или от трета страна с цел добавяне, актуализиране или адаптиране на функциите на свързания продукт;
	„ползвател“ (user) означава физическо или юридическо лице, което притежава свързан продукт или на което по договор са прехвърлени временни права за използване на този свързан продукт, или което получава свързани услуги;
	„държател на данни“ (data holder) означава физическо или юридическо лице, което в съответствие с АД, приложимото право на Съюза или националното законодателство, прието съгласно правото на Съюза, има правото или задължението да използва и предоставя данни, включително, когато е постигнато договорно съгласие, данни от продукти или от свързани услуги, които лицето е извлякло или генерирало при предоставянето на свързана услуга;
	„получател на данни“ (data recipient) означава физическо или юридическо лице, действащо за цели, свързани с неговата търговска или стопанска дейност, занаят или професия, различно от ползвателя на свързан продукт или свързана услуга, на което държателят на данни предоставя данни, включително трета страна по искане от ползвателя до държателя на данни или в съответствие с правно задължение, произтичащо от правото на Съюза или от национално законодателство, прието в съответствие с правото на Съюза;
Споделяне на данни от свързан продукт и от свързана услуга 
(прилага за данни, с изключение на съдържание, отнасящи се до функционирането, използването и средата на свързани продукти и свързани услуги)
Въведено е базово изискване свързаните продукти да се проектират и произвеждат, а свързаните услуги да се проектират и предоставят по такъв начин, че данните от продуктите и данните от свързаните услуги, включително съответните метаданни, необходими за тълкуването и използването на посочените данни, по подразбиране да са лесно, сигурно, безплатно, в изчерпателен, структуриран, широко използван и машинночетим формат, и пряко достъпни за ползвателя. Валидацията на изпълнението на това изискване се постига чрез въведените задължителни елементи, свързани с данните на договор за покупка, наем или лизинг на свързан продукт, и договор за предоставяне на свързана услуга. 
Определен е минималният обем информация, който се предоставя на ползвателя преди сключване на договор за покупка, наем или лизинг на свързан продукт.
Хармонизирани са права и задължения на ползвателите и държателите на данни по отношение на достъпа, използването и предоставянето на данни от продукти и от свързани услуги, както и ограничаването или забраната чрез договор за достъпа, използването или по-нататъшното споделяне на данни, ако такава обработка би могла да подкопае изискванията за сигурност на свързания продукт съгласно предвиденото в правото на Съюза или в националното право, което да доведе до сериозно неблагоприятно въздействие върху здравето, безопасността или сигурността на физическите лица. Регламентът предвижда възможност на секторните органи(по безопасност на стоки и услуги[footnoteRef:5]) на национално ниво да могат да осигурят на ползвателите и държателите на данните технически експертен опит в този контекст. [5:  Съгласно Закона за техническите изисквания към продуктите и Закона за защита на потребителите] 

Регламентирано е правото на ползвателя да споделя данни с трети страни, както и задълженията на третите страни, получаващи данни по искане на ползвателя. Определен е обхватът на задълженията за споделяне на данни между предприятия и потребители и между предприятия.
Търговски тайни се съхраняват и се разкриват на трети страни само доколкото такова разкриване е строго необходимо за постигане на целта, договорена между ползвателя и третата страна. Държателят на данните или когато става дума за различно лице, притежателят на търговска тайна идентифицира данните, които са защитени като търговски тайни, включително в съответните метаданни, и се споразумява с третата страна относно всички пропорционални технически и организационни мерки, необходими за запазване на поверителността на споделените данни, като образци на договорни клаузи, споразумения за поверителност, строги протоколи за достъп, технически стандарти и прилагане на кодекси за поведение.
Изключения от разпоредбите са предвидени при определени обстоятелства за МСП. 
Отношенията между държателя на данни, ползвателя на данни и трета страна се уреждат чрез договори, като АД предвижда изискване на определени клаузи в тях с оглед защита на страните и добрата търговска практика. 
Преди 12 септември 2025 г. Комисията трябва да е разработила незадължителни образци на договорни клаузи с препоръчителен характер относно достъпа до данни и използването им, включително клаузи за разумна компенсация и защита на търговските тайни, и незадължителни стандартни договорни клаузи за договори за изчисления в облак, които да са в помощ на страните при изготвянето и договарянето на договори със справедливи, разумни и недискриминационни договорни права и задължения.
Споделяне на данни, породено от правото на Съюза
(прилага се за всички данни в частния сектор, за които по силата на правото на ЕС възниква задължение за даване на достъп или споделяне на данни)
Когато в отношенията между предприятия, държател на данни е задължен да предоставя данни на получател на данни, съгласно член 5 на Регламента или съгласно друго приложимо право на Съюза, или национални правни разпоредби, приети в съответствие с правото на Съюза, той договаря с получателя на данните условията за предоставяне на данните и прави това при справедливи, разумни и недискриминационни ред и условия и по прозрачен начин в съответствие с Регламента. Определени са условия, при които държателите на данни предоставят данни на получателите на данни в тази хипотеза. 
Тези изисквания на Регламента се материализират чрез договорите между предприятията. 
За този вид договорни отношения също се предвижда използване на изготвените от Комисията препоръчителни образци на договорни клаузи. 
Достъп до данни от частния сектор на органи на публичната власт и на органи на Съюза
Регламентират се редът и условията при извънредна необходимост, при които държателите на данни ги предоставят при надлежно обосновано искане на орган от публичния сектор, Комисията, Европейската централна банка, или орган на Съюза, за да може да изпълняват законоустановените си задължения в обществен интерес. Определени са рамките на понятието „извънредна необходимост от използване на данни“, както и обхвата на исканията за предоставяне на данни и тяхното изпълнение. 
Защитен е интересът на държателите на данни и особено на микро и малки предприятия, чрез възможностите за компенсация и задълженията на публичните органи и органите на ЕС при използване данните и тяхното споделяне. 
Премахване на бариерите при смяната да доставчика на услуги за обработка на данни
(прилага за всички данни и услуги, обработвани от доставчици на услуги за обработка на данни)
За осигуряване функционирането на вътрешния пазар на данни Регламентът подробно урежда премахването на пречките пред ефективна смяна на услуга за обработка на данни. Уредени са обхватът на техническите задължения на доставчиците на услуги за обработка на данни, техническите аспекти при промяната на данни, договорни клаузи относно смяната на доставчици и специален режим за някои услуги за обработка на данни, при следното съдържание на термините:
„обработка“ означава всяка операция или съвкупност от операции, извършвани спрямо данни или набори от данни чрез автоматични или неавтоматични средства, като събиране, записване, организиране, структуриране, съхранение, адаптиране или промяна, извличане, консултиране, употреба, разкриване чрез предаване, разпространяване или друг начин, по който данните стават достъпни, подреждане или комбиниране, ограничаване, изтриване или унищожаване (чл.2., ал. 7);
„услуга за обработка на данни“ означава цифрова услуга, предоставяна на клиент, даваща възможност за повсеместен мрежови достъп при поискване до споделен набор от подлежащи на конфигуриране, променливи по мащаб и еластични изчислителни ресурси с централизиран, разпределен или силно разпределен характер, които могат да се предоставят и използват по бърз начин с минимални управленски усилия или с минимално взаимодействие с доставчика на услуги (чл. 2, ал.8).
Неразделна част от това са задълженията на доставчиците на услуги за обработка на данни за предоставяне на информация, за добросъвестност, както и договорни задължения за прозрачност по отношение на международния достъп и прехвърляне. Предвидена е преходна клауза за премахване на таксите за смяна на доставчика доставчиците на услуги за обработка на данни. 
Предвидено е изискване към доставчиците на услуги за обработка на данни да предостави на клиента:
информация относно наличните процедури за смяна на доставчика и пренасяне към услугата за обработка на данни, включително информация за наличните методи и формати за смяна на доставчика и пренасяне, както и за ограниченията и техническите лимити, които са известни на доставчика на услуги за обработка на данни;
позоваване на актуален онлайн регистър, хостван от доставчика на услуги за обработка на данни, с подробна информация за всички структури и формати на данните, както и съответните стандарти и отворени спецификации за оперативна съвместимост, в който трябва да са налични и изчерпателна спецификация на всички категории данни и цифрови активи, които могат да бъдат пренесени по време на процеса на смяна на доставчика, включително най-малко всички данни, които могат да бъдат експортирани.

Компетентният орган, отговарящ за прилагането и осигуряването на спазването на разпоредбите, регламентиращи смяната на услуги за обработка на данни, трябва има капацитет в областта на данните и електронните съобщителни услуги.
Незаконен международен достъп на органи на публичната власт до нелични данни и незаконосъобразно прехвърляне на нелични данни на такива органи
Трети държави могат да приемат закони, подзаконови актове и други правни актове, с които се цели пряко прехвърляне или предоставяне на достъп на органи на публичната власт до нелични данни, намиращи се извън техните граници, включително в Съюза. Решенията на съдилища или трибунали или решенията на други съдебни или административни органи, включително правоприлагащи органи в трети държави, с които се изисква такова прехвърляне или достъп до нелични данни, следва да подлежат на изпълнение, когато се основават на международно споразумение, като договор за правна помощ, което е в сила между отправилата искането трета държава и Съюза или държава членка. 

В други случаи могат да възникнат ситуации, когато искане за прехвърляне или предоставяне на достъп до нелични данни, произтичащо от правото на трета държава, противоречи на задължението за защита на тези данни съгласно правото на Съюза или съгласно националното право на съответната държава членка, по-специално по отношение на защитата на основните права на физическите лица, като например правото на сигурност и правото на ефективни правни средства за защита, или основните интереси на държава членка, свързани с националната сигурност или отбрана, както и защитата на чувствителни търговски данни, включително защитата на търговски тайни и защитата на правата върху интелектуалната собственост, а също така и договорните ѝ ангажименти по отношение на поверителността в съответствие с това право. При липса на международни споразумения, уреждащи такива въпроси, прехвърлянето на нелични данни или достъпът до такива данни следва да бъдат разрешени само ако е проверено, че законодателната система на третата държава изисква посочване на основанията и пропорционалността на решението, че съдебното решение или административното решение е специфично по своя характер и че мотивираното възражение от страна на адресата подлежи на преглед от компетентен съд или правораздавателен орган на третата държава, който е оправомощен надлежно да вземе предвид съответните правни интереси на доставчика на такива данни. Когато е възможно съгласно условията на искането за достъп до данни, отправено от органа на третата държава, доставчикът на услуги за обработка на данни следва да може да информира клиента, чиито данни са обект на искането, преди да предостави достъп до тези данни, за да провери дали такъв достъп потенциално противоречи на правото на Съюза или на националното право, като например правото относно защитата на чувствителните търговски данни, включително защитата на търговските тайни и правата върху интелектуалната собственост, и договорните ангажименти по отношение на поверителността.

На доставчика на данни е предоставено правото да поиска становището на съответния национален орган или орган, компетентен за международното сътрудничество по правни въпроси, за да определи дали установените в регламента условия са изпълнени. Предвижда се възможност съответният национален орган да се консултира с ЕК. Ако доставчикът счита, че решението за предоставяне на достъп може да засегне интересите на Съюза или на неговите държави членки в областта на националната сигурност или отбраната, той иска становището на съответните национални органи, за да определи дали исканите данни засягат интересите на Съюза или на неговите държави членки в областта на националната сигурност или отбраната. Ако доставчикът не получи отговор в срок от един месец или ако становището на тези органи съдържа заключение, че не са изпълнени условията, определени в първа алинея, адресатът може да откаже искането за прехвърляне на данните или достъп до нелични данни на това основание.
Оперативната съвместимост на данните, на механизмите и услугите за споделяне на данни
За осигуряване функционирането на вътрешния пазар на данни регламентът въвежда съществени изисквания по отношение на оперативната съвместимост на данните, на механизмите и на услугите за споделяне на данни, както и на общите европейски пространства на данни. Комисията осигурява чрез актове за изпълнение общи спецификации, обхващащи някое или всички от съществените изисквания.
Определени са условията за отворени спецификации за оперативна съвместимост на услугите за обработка на данни, както и използване на хармонизирани стандарти. 
Подробно са уредени съществените изисквания за интелигентните договори при изпълнение на договори за споделяне на данни, като е посочена и дефиниция за „интелигентен договор“ - означава компютърна програма, използвана за автоматизирано изпълнение на споразумение или на част от него, която си служи с последователност от електронни записи на данни и гарантира тяхната цялост и точността на хронологичната им подредба.“ (чл. 2, ал. 39)
Компетентни органи
Всяка държава членка трябва да определи един или повече компетентни органи, които да отговарят за прилагането и осигуряването на спазването на АД. Държавите членки могат да създадат един или повече нови органи или да разчитат на съществуващи органи.
[bookmark: _Hlk187071232]Компетентният орган, отговарящ за прилагането и осигуряването на спазването на разпоредбите, регламентиращи оперативната съвместимост, трябва има опит в областта на данните и електронните съобщителни услуги.
Когато държава членка определи повече от един компетентен орган, тя посочва един от тях за координатор за данните, за да се улесни сътрудничеството между компетентните органи и да се подпомагат образуванията, попадащи в обхвата на АД, по всички въпроси, свързани с прилагането и осигуряването на спазването му. 
Надзорните органи, отговарящи за наблюдението на прилагането на Регламент (ЕС) 2016/679, отговарят за наблюдението на прилагането на АД по отношение на защитата на личните данни. Глави VI Администратор и обработващ лични данни и VII Сътрудничество и съгласуваност от Регламент (ЕС) 2016/679 се прилагат mutatis mutandis.
По специфични секторни въпроси относно достъпа и използването на данни, свързани с прилагането на АД, се зачита компетентността на секторните органи. 
Държавите членки гарантират, че задачите и правомощията на компетентните органи включват: 
1) насърчаване на грамотността по отношение на данните и осведомеността сред ползвателите и образуванията, попадащи в обхвата на АД, относно правата и задълженията по този регламент;
2) разглеждане на жалбите, произтичащи от предполагаеми нарушения на АД, включително във връзка с търговските тайни, разследване на предмета на жалбите, доколкото е целесъобразно, и редовно уведомяване на жалбоподателите, при целесъобразност и в съответствие с националното право, за хода и резултатите от разследването в разумен срок, по-специално ако е необходимо по-нататъшно разследване или координиране с друг компетентен орган;
3) провеждане на разследвания по въпроси, засягащи прилагането на АД, включително въз основа на информация, получена от друг компетентен орган или друг публичен орган; 
4) налагане на ефективни, пропорционални и възпиращи финансови санкции, които могат да включват периодични санкции и санкции с обратно действие, или образуване на съдебни производства за налагане на глоби; 
5) наблюдение на технологичното и съответното търговско развитие, което е от значение за предоставянето и използването на данни; 
6) сътрудничество с компетентните органи на други държави членки и, когато е приложимо, с Комисията или Европейския комитет за иновации в областта на данните, за да се гарантира последователното и ефективно прилагане на АД, в т.ч. обмена на цялата съответна информация по електронен път, без неоснователно забавяне, включително по отношение на параграф 10 от чл.37 (орган за решаване на спорове); 
7) сътрудничество със съответните компетентни органи, отговарящи за изпълнението на други правни актове на Съюза или национални правни актове, включително с органите, компетентни в областта на данните и електронните съобщителни услуги, с надзорния орган, отговарящ за наблюдението на прилагането на Регламент (ЕС) 2016/679, или със секторните органи, за да се гарантира, че АД се прилага съгласувано с други правни актове на Съюза и с националното право; 
8) сътрудничество със съответните компетентни органи, за да се гарантира, че членове 23 – 31(смяна на услуги за обработка на данни) и членове 34 и 35(оперативна съвместимост) се спазват съгласувано с останалото право на Съюза и с разпоредбите за саморегулиране, приложими за доставчиците на услуги за обработка на данни; 
9) гарантиране, че таксите за смяна на доставчика се премахват в съответствие с член 29 (три години); 
10) разглеждане на исканията за предоставяне на данни, отправени съгласно глава V (на публични органи или органи на Съюза).
Когато е определен, координаторът за данните, той улеснява сътрудничеството, посочено в букви е), ж) и з), и подпомага компетентните органи при поискване от тях.
Координаторът за данните, когато такъв компетентен орган е определен:
1) действа като единно звено за контакт по всички въпроси, свързани с прилагането на АД; 
2) осигурява публичен достъп онлайн до искания за предоставяне на данни, подадени от органи от публичния сектор в случай на извънредна необходимост съгласно глава V, и насърчава доброволните споразумения за споделяне на данни между органите от публичния сектор и държателите на данни;
3) ежегодно информира Комисията за отказите, нотифицирани съгласно член 4, параграфи 2 и 8 и член 5, параграф 11 (чрез договор да ограничат достъпа до данни, ако това застрашава сигурността или безопасността, търговска тайна, защитата на данните). 
При изпълнението на своите задачи и упражняването на правомощията си в съответствие с АД компетентните органи остават безпристрастни и свободни от всякакво външно влияние, независимо дали пряко, или косвено, и не търсят, нито приемат указания за отделните случаи от който и да е друг публичен орган или от който и да е частноправен субект.
Държавите членки гарантират, че на компетентните органи са предоставени достатъчно човешки и технически ресурси и съответният експертен опит, необходими за ефективното изпълнение на задачите им в съответствие с АД.
Държавите членки установяват система от санкции, приложими при нарушение на разпоредби на АД, и вземат всички мерки, необходими за осигуряване на прилагането им. Предвидените санкции трябва да бъдат ефективни, пропорционални и възпиращи.
В срок до 12 септември 2025 г. държавите членки уведомяват Комисията за тези разпоредби и мерки и я нотифицират незабавно за всяко последващо изменение, което ги засяга. Комисията редовно актуализира и поддържа лесно достъпен публичен регистър на тези мерки.
Държавите членки вземат предвид препоръките на Европейския комитет за иновации в областта на данните (ЕКИОД) и следните неизчерпателни критерии за налагането на санкции за нарушения на АД:
естеството, тежестта, размера и продължителността на нарушението;
предприетите от извършителя на нарушението действия за смекчаване или поправяне на вредите, причинени от нарушението; 
всякакви предходни нарушения от страна на извършителя на нарушението; 
реализираните финансови ползи или избегнатите загуби от извършителя на нарушението, доколкото тези ползи или загуби могат да бъдат надеждно установени; 
всеки друг утежняващ или смекчаващ фактор, приложим към обстоятелствата на съответния случай; 
годишния оборот на извършителя на нарушението през предходната финансова година в Съюза.
Въведени са изискванията към сертифициран орган за уреждане на спорове (чл.10), чието наличие е регламентирано при споделяне на данни, отнасящи се до функционирането, използването и средата на свързани продукти и свързани услуги, както и решаване на:
споровете, свързани със справедливите, разумни и недискриминационни ред и условия и прозрачния начин за предоставяне на данните, произтичащи като задължение за предоставяне на данни съгласно правото на Съюза. 
спорове във връзка с твърдяни неравноправни договорни клаузи, свързани с достъпа до данни и използването им между предприятия.

	1.2.
	Цели на консултацията:
Целите на консултацията са:
· получаване на мнения от страна на заинтересованите страни за подходите за осигуряване прякото прилагане на Регламент 2023/2854 (Акт за данните) чрез националното законодателство в областите, попадащи в неговия обхват: 
използване на данните от свързани продукти и свързани услуги;
споделяне на данни от държателите на данни и получател на данни;
достъп до данните на предприятия от органи на публичната власт
улесняването на смяната на услуги за обработка на данни;
въвеждането на предпазни мерки срещу незаконен достъп на трети страни до нелични данни, и
оперативна съвместимост на данните, на механизмите и услугите за споделяне на данни, както и на общите европейски пространства на данни.
· получаване на предложения за пълно осигуряване прилагането на Акта за данните чрез националното законодателство по отношение на контролните органи;
· установяване на въпроси или области, които не са адресирани от предложените варианти;
· идентифициране на допълнителни възможности за увеличаване на ефективността, ефикасността и целесъобразността на действията по осигуряване прилагането на Акта за данните, в съответствие с актуалните предизвикателства, потребности и очаквания по отношение установяването и развитието на вътрешния пазар на данни в ЕС и осигуряване на пълноценното българско участие;
· осигуряване изпълнението на ангажиментите на България по отношение на графика за влизане в сила и прилагане, предвиден в чл. 50 на Регламента. 

	1.3.
	Консултационен процес:
По силата на Договорите[footnoteRef:6] регламентите имат пряко (непосредствено) действие във всички държави на Съюза от деня на влизането си в сила (за АД това е датата на публикуване в ОВ на ЕС-12/09/2023 г.). Регламентът се прилага от 12/09/2025 г. с изключенията по чл. 50 от Регламента [6:  Чл.288 от ДФЕС, параграф 2; Регламентът е акт с общо приложение. Той е задължителен в своята цялост и се прилага във всички държави членки. ] 

Въпреки непосредствено действие на регламентите по силата на ДФЕС, държавите членки (ДЧ) имат задължението да осигурят и гарантират прилагането им в тяхната цялост. 
Настоящата консултация е част от дейността по изготвяне на цялостна предварителна оценка на въздействието за избор на най-подходящите мерки за българската правна и институционална система за осигуряване на прилагането на Акта за данните. Консултациите ще помогнат да се определи набора от административни и/или нормативни мерки, гарантиращи прилагането на регламента, допринасящи за създаването и функционирането на единния европейски пазар на данните, както и ще допринесат за изчистване от националната правна уредба на онези разпоредби в националното право, които противоречат на разпоредбите на регламента.
Тя не замества обществената консултация по реда на чл. 26 от Закона за нормативните актове.
[bookmark: _GoBack]Срокът за провеждане на консултацията е 14 (четиринадесет) дни след публикуването на настоящия консултационен документ на Портала за обществени консултации и на интернет страницата на Министерството на електронното управление. Всички заинтересовани страни могат да дадат предложения по следните начини:
на Портала за обществени консултации;
по електронна поща на официалния електронен адрес на министерството: Mail@egov.government.bg и/или на електронния адрес на експерт от специализираната дирекция, отговаряща за политиките в областта на данните:  I.Sainova@egov.government.bg;
чрез Системата за сигурно електронно връчване - https://edelivery.egov.bg/;
на официалния адрес за кореспонденция на Министерството на електронното управление: гр. София 1000, ул. „Ген. Й. В. Гурко“ № 6.
Изпратените предложения ще бъдат разгледани и обсъдени при изготвянето на предложенията за нормативна уредба. Анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проектите за намеса. След приключването на предварителната консултация всички предложения, които не са постъпили чрез Портала за обществени консултации, също ще бъдат публикувани на Портала за обществени консултации с обобщение на резултатите от проведените консултации. Отговорите, за които е посочено да бъдат третирани като „анонимни“, ще бъдат публикувани без личните данни. Отговорите, за които изрично е посочено да не се публикуват, няма да бъдат публикувани.
В предложенията следва да бъде посочено коя заинтересована страна представлявате. Тази информация е необходима, за да може след получаване на предложенията да се анализира правилно въздействието върху съответната група заинтересовани страни.

	1.4.
	Относими документи и нормативни актове:
1. Регламент (ЕС) 2023/2854 на Европейския парламент и на Съвета от 13 декември 2023 година относно хармонизирани правила за справедлив достъп до данни и за тяхното използване и за изменение на Регламент (ЕС) 2017/2394 и Директива (ЕС) 2020/1828 (Акт за данните), OВ L, 2023/2854, 2023 г., https://eur-lex.europa.eu/legal-content/BG/TXT/?uri=CELEX%3A32023R2854&qid=1724413147211 
2. Съобщение на Комисията до Европейския парламент, Съвета, Европейския икономически и социален комитет и Комитета на регионите Европейска стратегия за данните; https://eur-lex.europa.eu/legal-content/BG/TXT/?uri=CELEX:52020DC0066
https://digital-strategy.ec.europa.eu/en/library/logos-data-intermediaries-and-data-altruism-organisations-recognised-union 
3. Регламент (ЕС) 2018/1807 НА Европейския парламент и на Съвета от 14 ноември 2018 година относно рамка за свободното движение на нелични данни в Европейския съюз, OB L 303, 2018 г.,https://eur-lex.europa.eu/eli/reg/2018/1807/oj; 
4. Директива (ЕС) 2020/1828 на Европейския парламент и на Съвета от 25 ноември 2020 година относно представителни искове за защита на колективните интереси на потребителите и за отмяна на Директива 2009/22/ЕО. OB L 409, 2020 г. (изменена с Регламент (ЕС) 2022/1925, ОВ L 265/2022, Регламент (ЕС) 2022/2065,ОВ L 277/2022; Регламент (ЕС) 2024/1781, ОВ L 1781), https://eur-lex.europa.eu/legal-content/BG/TXT/?uri=CELEX%3A32020L1828&qid=1724413267596, 
Директивата е въведена в българското законодателство със Закона за защита на потребителите, изменение в брой на ДВ: 20 от 2022-03-11, ГПК, изменение ДВ 49 от 2022 г. В същия брой на ДВ са публикувани и измененията и допълненията на две наредби, с които се въвежда директивата, а именно Наредба № 1 от 24 октомври 2006 г. за критериите, на които трябва да отговарят квалифицираните организации в Република България, които имат правен интерес да предявяват искове за защита на колективните интереси на потребителите и Наредба № РД-16-1117 от 1 октомври 2010 г. за условията и реда за предоставяне на финансови средства на представителните сдружения на потребителите от държавата);
5. Регламент (ЕС) 2019/881 на Европейския парламент и на Съвета от 17 април 2019 година относно ENISA (Агенцията на Европейския съюз за киберсигурност) и сертифицирането на киберсигурността на информационните и комуникационните технологии, както и за отмяна на Регламент (ЕС) № 526/2013 (Акт за киберсигурността), OB L 151, 2019 г., https://eur-lex.europa.eu/legal-content/BG/TXT/?uri=CELEX%3A32019R0881&qid=1728555873717; 
6. Регламент (ЕС) № 2015/703 на Комисията от 30 април 2015 година за установяване на мрежов кодекс относно правила за оперативната съвместимост и обмена на данни, OB L 113, 1.5.2015 г., https://eur-lex.europa.eu/legal-content/BG/TXT/?uri=CELEX%3A32015R0703&qid=1729681520822;
7. Директива (ЕС) 2019/770 на Европейския парламент и на Съвета от 20 май 2019 година за някои аспекти на договорите за предоставяне на цифрово съдържание и цифрови услуги, OB L 136, 22.5.2019 г., https://eur-lex.europa.eu/legal-content/BG/TXT/?uri=CELEX%3A32019L0770&qid=1729682028491;
8. Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 на Европейския парламент и на Съвета за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г.), както е изменен с Регламент (ЕС) 2024/301, OВ L, 2024/3018, 6.12.2024 г., ELI: http://data.europa.eu/eli/reg/2024/3018/oj.
9. Закон за електронното управление (ЗЕУ)
обн., ДВ, бр. 46 от 12.06.2007 г., в сила от 13.06.2008 г., последни промени бр. 80 от 19.09.2023 г., в сила от 19.09.2023 г.);
10. [bookmark: _Hlk185427947]Закон за дейностите по предоставяне на услуги (ЗДПУ), обн., ДВ, бр. 15 от 23.02.2010 г., последни промени бр. 79 от 17.09.2024 г.
11. [bookmark: _Hlk185428278]Закон за защита на потребителите (ЗЗП), обн., ДВ, бр. 99 от 9.12.2005 г., последни промени бр. 70 от 20.08.2024 г.
12. [bookmark: _Hlk185428414]Закон за защита на конкуренцията (ЗЗК), обн., ДВ, бр. 102 от 28.11.2008 г., последни промени бр. 84 от 6.10.2023 г., в сила от 6.10.2023 г.
13. [bookmark: to_paragraph_id44308450]Закон за предоставяне на цифрово съдържание и цифрови услуги и за продажба на стоки, (ЗПЦУСЦУПС), обн., ДВ, бр. 23 от 19.03.2021 г., изм., бр. 41 от 10.05.2024 г.
14. Търговски закон (ТЗ), обн., ДВ, бр. 48 от 18.06.1991 г., последни промени бр. 70 от 20.08.2024 г.
15. Закон за авторското право и сродните му права (ЗАПСП), обн., ДВ, бр. 56 от 29.06.1993 г., последни промени изм., бр. 70 от 20.08.2024 г.
16. Закон за задълженията и договорите (ЗЗД), обн., ДВ, бр. 275 от 22.11.1950 г., в сила от 1.01.1951 г. последни промени бр. 102 от 1.12.2020 г., в сила от 2.06.2021 г.; изм. с Решение № 4 от 20.04.2021 г. на Конституционния съд на РБ - бр. 35 от 27.04.2021 г.
17. Закон за техническите изисквания към продуктите  (ЗТИП), обн., ДВ, бр. 86 от 1.10.1999 г., последно изм., бр. 41 от 10.05.2024 г. 


	2.
	ОПИСАНИЕ НА ПРЕДЛОЖЕНИЕТО

	2.1.
	Европейски контекст
Целите на цялостната предварителна оценка на въздействието включват анализ и оценка на варианти за въвеждане на мерки в националната нормативна уредба за гарантиране прилагането на Акта за данните (Регламент 2023/2854, АД).
В оценката на въздействието на АД, изготвена от ЕК, са идентифицирани проблеми/пречки пред свободното движение на данни на територията на ЕС и те рефлектират в областите на интервенция в приетия АД:
–	използване на данните от свързани продукти и свързани услуги: включва изисквания към договорни клаузи по отношение на споделянето на данни, с изключение на съдържание, отнасящи се до функционирането, използването и средата на свързани продукти и свързани услуги, включително с достъпа на трети страни. Компетентните органи следва да гарантират, че нарушенията на задълженията, предвидени в АД, се санкционират. Такива санкции могат да включват финансови санкции, предупреждения, порицания или заповеди за привеждане на търговските практики в съответствие със задълженията.
–	споделяне на данни, породено от правото на Съюза: когато държател на данни е задължен да предоставя данни на получател на данни, съгласно АД или съгласно друго приложимо право на Съюза, или национални правни разпоредби, приети в съответствие с правото на Съюза, той договаря с получателя на данните условията за предоставяне на данните и прави това при справедливи, разумни и недискриминационни ред и условия и по прозрачен начин в съответствие с Регламента. Определени са условия, при които държателите на данни предоставят данни на получателите на данни в тази хипотеза. 
–	достъп до данни в частния сектор на органи на публичната власт и на органи на Съюза: урежда условията при извънредна необходимост, при които държателите на данни ги предоставят при надлежно обосновано искане на орган от публичния сектор, Комисията, Европейската централна банка, или орган на Съюза, за да може да изпълняват законоустановените си задължения в обществен интерес, както и гарантиране интересът на държателя на данни.  
–	премахване на бариерите при смяната да доставчика на услуги за обработка на данни: гарантира се премахването на пречките пред ефективна смяна на услуга за обработка на данни. 
–	незаконен международен достъп на органи на публичната власт до нелични данни и незаконосъобразно прехвърляне на нелични данни на такива органи: ред и условия за у8довлетворяване на искане от доставчик на услуги от трета държава за обработка на данни за достъп до нелични данни, попадащи в обхвата на АД и държани в Съюз.
–	оперативна съвместимост на данните, на механизмите и услугите за споделяне на данни: въвежда съществени изисквания по отношение на оперативната съвместимост на данните, на механизмите и на услугите за споделяне на данни, както и на общите европейски пространства на данни. Комисията осигурява чрез актове за изпълнение общи спецификации, обхващащи някое или всички от съществените изисквания, както и съществените изисквания за интелигентните договори при изпълнение на договори за споделяне на данни.
Така определените области на интервенции изискват национална намеса, за гарантиране прилагането на Акта за данните.
Компетентните органи следва да гарантират, че нарушенията на задълженията, предвидени в АД, се санкционират. Такива санкции могат да включват финансови санкции, предупреждения, порицания или заповеди за привеждане на търговските практики в съответствие със задълженията по регламента. По-специално за изпълнение на задълженията по споделяне на данни между предприятия и потребители и между предприятия във връзка със свързани продукти и свързани услуги; споделяне на данни между предприятия по силата на договор или закон; предоставяне на информация на органи на публичната власт или на ЕС въз основа на извънредна необходимост.
АД е с голям принос за доброто функциониране на вътрешния пазар на данни и има отношение към много сектори на правото на ЕС, а именно: защита на личните данни, защита на конкуренцията, защита на потребителите, цифровите пазари и услуги и др. 

	2.2.
	Национален контекст
Национална уредба на обхванатите от предмета и обхвата Акта за данните или отсъства, или се подчинява на хоризонталните правила за осъществяване на икономическа дейност, за производство и предлагане на стоки и услуги, в т.ч. свързани. Секторно законодателство за данните, произвеждани и/или съхранявани в частния сектор няма. 
За да се осигури пълното прилагане на Акта за данните се изисква различна по своя обхват и интензивност намеса на национално ниво в много области, уреждащи предимно отношения (права и задължения) между частни субекти. Във връзка с изискването компетентните органи да гарантират, че нарушенията на задълженията, предвидени в регламента, се санкционират е необходимо да се осигури законова делегация за изпълнението му. 

	2.3.
	Рамка на вариантите за действия
Основните разглеждани варианти включват:
· вариант 0: „без действие“ 
· вариант 1: минимална законодателна намеса и въвеждане на мерки за осигуряване прилагането на АД чрез подзаконови актове или саморегулиране, където това е възможно
· вариант 2: интензивна нормативна намеса в действащо законодателство за въвеждане на необходимите мерки за осигуряване прилагането на АД
· вариант 3: Кодификация на законодателството в областта на данните
Вариант 0: Без действие
Този вариант е неприложим. 
Действащият Закон за авторското право и сродните му права (ЗАПСП) противоречи на въведените чрез АД изключения за авторските права върху базите данни, когато данните са получени или генерирани от свързан продукт или от свързана услуга. Това противоречие може да се отстрани само с промени на ЗАПСП.
Актът за данните възлага на националния орган по Регламент 2016/679 редица задачи за наблюдението на прилагането му по отношение на защитата на личните данни. Във връзка с йерархията на актовете може да бъде прието по подразбиране, че възлагането на задачи с регламент изпълнява изискването на чл.10б от Закона за защита на личните данни. За осигуряване на правна яснота е подходящо наблюдението на прилагането на АД по отношение на личните данни да е изрично упоменато в правомощията на КЗЛД.
Без законодателна намеса не би могло да се изпълни задължението за прилагане ефективни, пропорционални и възпиращи санкции, приложими при нарушение на разпоредби на Акта за данните, необходими за осигуряване на прилагането им. 
Вариант 1: Минимална законодателна намеса
Този вариант предвижда минимална законодателна намеса и въвеждане на мерки за осигуряване прилагането на АД чрез ограничени законови промени, подзаконови актове или саморегулиране, където това е възможно.
В този вариант прилагането и осигуряването на спазването на разпоредбите на АД се извършва от съществуващи органи, като в техните правомощия се разглеждат и свързани продукти и услуги, както и предоставянето на данни от държателите на данни на получателите на данни, договорите за предоставяне на услуги за обработка на данни, попадащи в обхвата на АД. 
Разпоредбите на АД, съдържащи се в глави II, III, V и VI се реализират на основа на договорни отношения между преимуществено частни лица (физически и юридически). От интерес на лицата е да познават своите права/задължения, гарантирани от регламента, и да използват всички съществуващи национални правни инструменти за постигане на заложеното в него. 
Задължение на контролните органи съгласно чл. 37 от Регламента е да насърчават грамотността по отношение на данните и осведомеността сред ползвателите и образуванията, попадащи в обхвата на регламента за правата и задълженията по него. С нормативен акт на МС за определяне на съответния контролен орган следва да се осигури изпълнението на това задължение.
В случая на договори за покупка, наем или лизинг на свързан продукт и предлагането на свързана услуга (глава II от Регламента), приложимото право зависи от правния статут на ползвателя на данните. При ползвател на данните физическо лице (В2С/бизнес за потребител), се прилагат разпоредбите на Закона за защита на потребителите. При ползвател предприятие (едноличен търговец и/или юридическо лице) се прилагат разпоредбите на Закона за защита на конкуренцията. В двата случая нарушенията на разпоредбите на АД по отношение на договорите трябва да се приемат като нелоялни търговски практики.
Спорове, възникнали по повод договорите и/или тяхната реализация могат да се решават по линия на приложимото национално право. 
На съответните контролни и надзорни органи, съгласно изискванията на АД, се осигурява експертиза и капацитет в областта на данните. 
Разпоредбите на глава III от АД се отнасят за договорни отношения между предприятия и компетентен орган за неравноправни договорни клаузи, както и предоставянето на данни на изключителна основа на получателя, е Комисията за защита на конкуренцията. 
Услугата за обработка на данни се разглежда като посредническа услуга по смисъла на Регламент 2022/868. Гарантиране прилагането на АД по отношение смяната на доставчик на услуги за обработка на данни, в това число, премахването на пречките пред смяната, постепенното премахване на таксите за смяна, както и техническите аспекти за смяна на доставчик се реализира с подзаконов акт към закон, в който са уредени посредническите услуги (съгласно изискванията на Регламент 2022/868). 
Този подход е за предпочитане предвид правомощието на ЕК да приема в бъдеще делегирани актове по отношение на наблюдението върху таксите за смяна на доставчика, налагани на пазара от доставчиците на услуги за обработка на данни, и задължението й до датата на прилагане на АД да разработи незадължителни договорни клаузи относно достъпа до данни и използването им, включително клаузи за разумна компенсация и защита на търговските тайни, и незадължителни образци на стандартни договорни клаузи за договори за изчисления в облак, които да са в помощ на страните при изготвянето и договарянето на договори със справедливи, разумни и недискриминационни договорни права и задължения. Тези образци следва да са готови до 25.09.2025 г. 
Санкциите в съответните глави на АД се решават съгласно вече предвидените в националното законодателство санкции. За нарушения, свързани с смяната на доставчика на услуги за обработка на данни, санкции следва да се предвидят в съответния закон, осигуряващ тези, свързани с дейността на доставчиците на посреднически услуги (Регламент 2022/868, Акт за управление на данните).
Вариант 2. Интензивна нормативна намеса в действащо законодателство за въвеждане на необходимите мерки за осигуряване прилагането на АД
Реализацията на този вариант се осъществява с промени в действащ закон или с отделен нов закон.
Интензивна законодателна намеса се изисква за ясно демаркиране на нормативната уредба по отношение на: продуктите и свързаните продукти, услугите и свързаните услуги, пазара на стоки и услуги и пазара на данните. 
Следва да се създаде специализиран орган, който отговаря на условията на чл.37, ал.5 от Акта за данните. Правомощията му следва да се определят със закон като се направи демаркация между компетентността му в областта на данните и правомощията на всички съществуващи хоризонтални и секторни органи, вкл. тези по надзор на пазара, защита на потребителите, зашита на конкуренцията и др. Органът за данните трябва да притежава безспорна експертиза в областта на данните, както и достатъчна експертиза в всички сфери на интервенция, предвидени в АД. 
Независимо от създаването на този нов орган за данните, компетенцията по отношения на личните данни остава в КЗЛД, както изисква Регламентът.
Предвижда се механизъм за извънсъдебно решаване на спорове от сертифициран от държавата орган, без да се засяга правото на ползвател и/или държател на данни и/или получател да търси правна защита на всеки етап пред съд. 
В закон следва да се определят и санкциите за нарушаване на нормите на Акта за данните, като те трябва да се вписват по естествен начин в аналогичните съществуващи санкции. 
Със закон или подзаконов акт следва да се определят и механизмите за координация на действията на органите по отношение на данните. 
В закона могат да се развият нормите за посредниците на данни, както и за организациите за алтруистично споделяне на данни (съгласно Регламент 2022/868), както и за доставчиците на услуги за обработка на данни. 
Вариант 3: Кодификация на обществените отношения в областта на данните
Този вариант предвижда агрегиране и осъвременяване, съответстващо на цифровото общество на:
· националното законодателство по отношение на информацията и данните, създавани и/или събирани в органите на публичната власт, в т.ч. пространствени данни; достъпа до тази информация и данни, вкл. осигуряване прилагането на Регламент 2022/868; насърчаване създаването и предоставянето на разположение данни в съответствие с принципа „отворени по замисъл и по подразбиране“, посочен в член 5, параграф 2 от Директива (ЕС) 2019/1024, повторното използване на данните от публичния сектор;
· регламентиране на мерките за реализация на Стратегията за данните, чиято цел е премахването на пречките и използване потенциала на икономиката на данните;
· всяко съществуващо законодателство за данните, създавани и предлагани извън публичния сектор;
· осигуряване прилагането на АД;
· институционалната организация за реализация на държавната политика в областта на данните;
· административно наказателни мерки.

	3.
	ВЪПРОСИ ЗА ОБСЪЖДАНЕ

	
	Въпрос 1. В каква степен всеки от предложените варианти ще осигури яснота и последователност при прилагане на законодателството?
Въпрос 2. Кой от разглежданите варианти е подходящ в най-голяма степен за постигане на ефективното прилагане на АД?
Въпрос 3. Създаваните в разглежданите варианти финансови и административни разходи за организациите в публичния сектор, икономическите оператори или гражданите, съизмерими ли са с целта, която трябва да се постигне?
Въпрос 4. Какъв е ефективния подход за оптимизиране на действащото законодателство за осигуряване на прилагането на мерките на АД относно разглежданите в него области?
Въпрос 5. Кои други национални актове следва да бъдат изменени или допълнени за въвеждане на мерки, гарантиращи прилагането на АД?
Въпрос 6. В случай, че не е подходящо въвеждането на мерките за гарантиране прилагането на АД в съществуващо законодателство, подходящо ли е изготвяне на закон за прилагане на АД, каквато практика е налице по отношение на други регламенти?
Въпрос 7. Кои други органи би следвало да изпълняват функции, свързани с мерки, гарантиращи прилагането на АД?
Въпрос 8. Доколко подходящо е предприемане на действие за кодификация на национално ниво на законодателството, свързано с данните в публичния и частния сектор, което да отчита развитието на европейското право, дефиниращо и развиващо единния вътрешен пазар на данни? 
Въпрос 9. Какъв следва да е ефективния подход при определяне на санкциите, които се налагат при извършване на нарушения, свързани с прилагане разпоредбите на АД?
Въпрос 10. Във връзка с осигуряването на функциониращ пазар на данни кой е по-ефективния и ефикасен подход по отношение на контролните и регулаторните органи: разпределение на функциите по надзор и контрол върху настоящите органи с отчетливо определяне на компетенциите им по отношение на данните или създаване на единен орган за данните, в чиито правомощия се отделят само тези, свързани с данните, на действащите контролни и регулаторни органи (без тези на КЗЛД)?
Въпроси, свързани с областите на интервенция на АД:
Споделяне на данни от свързан продукт и от свързана услуга 
Въпрос 11. Изисква ли според Вас разпоредбата на чл.3, ал.1 от Регламент 2023/2854 (Акт за данните) специални национални нормативни разпоредби във връзка с надзора на пазара по отношение на проектирането и производството на свързани продукти и проектирането на свързани услуги? 
В случай, че не е налице такава необходимост, при условие, че правата и задължения на ползвателя и държателя на данни се регулират непосредствено от регламента, следва ли правната защита на всеки етап от договарянето и ползването им да се осигурява от Съда или друг извън съдебен орган с правомощия да решава спорове по договори?
Споделяне на данни в частния сектор, породено от правото на Съюза
Въпрос 12.: Актът за данните не изключва възможността при споделяне на данни, породено от правото на Съюза, на национално ниво да се изключи заплащането на компенсация за предоставянето на данни или да предвиди по-малка компенсация (напр. за МСП). Необходимо ли е България да въвежда такава регулация на цените на компенсациите и на кой орган следва да бъде възложено регулирането? 
Премахване на бариерите при смяната на доставчика на услуги за обработка на данни
Въпрос13.: Следва ли упражняването на дейност по предоставяне на услуги за обработка на данни да бъде изключено от свободния режим, регламентиран в Закона за дейностите по предоставяне на услуги (чл.9 ал.1), във връзка с изискванията за премахване на бариерите пред смяна на доставчика, предвидени в Акта за данните? 
Трябва ли и на кого да се възложи контролът върху договорите за смяна на доставчик на услуги за обработка на данни? 
Оперативната съвместимост на данните, на механизмите и услугите за споделяне на данни
Въпрос: По какъв начин трябва ефективно да се осигури спазването на съществените изисквания от участниците в пространствата от данни?
Възможно ли е прилагането на саморегулация за участниците във всяко от пространствата? Къде да бъде регламентирана тази саморегулация? 

